b'\n_START_ARTICLE_\nBendra saugumo ir gynybos politika\n_START_PARAGRAPH_\nBendra saugumo ir gynybos politika (BSGP) (angl. Common defence and security policy)\xc2\xa0\xe2\x80\x93 pakeit\xc4\x97 buvusi\xc4\x85 Europos saugumo ir gynybos politik\xc4\x85 (ESGP). Lisabonos sutartyje pabr\xc4\x97\xc5\xbeiama BSGP svarba ir specifi\xc5\xa1kumas, bet ji vis dar yra bendros u\xc5\xbesienio ir saugumo politikos (BUSP) dalis. Pagrindinis BSGP tikslas\xc2\xa0\xe2\x80\x93 laipsni\xc5\xa1kai sukurti bendr\xc4\x85 Europos gynyb\xc4\x85 bei prisid\xc4\x97ti prie tarptautin\xc4\x97s taikos ir saugumo stiprinimo._NEWLINE_\xc5\xa0iandien BSGP\xc2\xa0\xe2\x80\x93 specifin\xc4\x97 ES veiklos u\xc5\xbesienyje kryptis, kuri\xc4\x85 galima pavadinti krizi\xc5\xb3 valdymu, naudojant civilines bei karines priemones.\n_START_SECTION_\nIstorija\n_START_PARAGRAPH_\n1998\xc2\xa0m. gruod\xc5\xbeio m\xc4\x97n. Sen Malo, Pranc\xc5\xabzijoje buvo pasiektas principinis Pranc\xc5\xabzijos ir Jungtin\xc4\x97s Karalyst\xc4\x97s sutarimas, kad atsi\xc5\xbevelgiant \xc4\xaf pasikeitus\xc4\xaf gr\xc4\x97smi\xc5\xb3 Europos saugumui pob\xc5\xabd\xc4\xaf, ES der\xc4\x97t\xc5\xb3 \xc4\xafgyti ir pl\xc4\x97toti nuosavus karinius paj\xc4\x97gumus. V\xc4\x97liau \xc5\xa1iam susitarimui pritar\xc4\x97 ir kitos ES nar\xc4\x97s. ES prad\xc4\x97jo galvoti apie savo saugum\xc4\x85 taip v\xc4\x97lai, nes iki \xc5\xa1iol NATO gynybinis aljansas u\xc5\xbetikrindavo saugum\xc4\x85 Europoje._NEWLINE_Po \xc5\xa1altojo karo pabaigos pasikeit\xc4\x97 tarptautin\xc4\x97 situacija Europoje ir ES valstybi\xc5\xb3 nuomon\xc4\x97s apie tai, kas turi u\xc5\xbetikrinti Europos saugum\xc4\x85, skyr\xc4\x97si. Pranc\xc5\xabzija laik\xc4\x97si nuomon\xc4\x97s, kad pasibaigus \xc5\xa1altajam karui regiono stabilumu ir krizi\xc5\xb3 valdymo reikalais tur\xc4\x97t\xc5\xb3 r\xc5\xabpintis pati Europos S\xc4\x85junga bei sukurti tam reikalingus paj\xc4\x97gumus. Ta\xc4\x8diau tokios \xc5\xa1alys kaip Jungtin\xc4\x97 Karalyst\xc4\x97, Danija ir Nyderlandai pasisak\xc4\x97, kad Europos S\xc4\x85junga negali pakeisti NATO bei NATO atsisakymas sudaryt\xc5\xb3 tu\xc5\xa1tum\xc4\x85, kurios ES negal\xc4\x97s i\xc5\xa1 karto u\xc5\xbepildyti. Be to, toks poelgis pakenkt\xc5\xb3 transaltantiniams santykiams._NEWLINE_\xc5\xa0is klausimas buvo i\xc5\xa1spr\xc4\x99stas kompromisu ir buvo nuspr\xc4\x99sta palikti klausim\xc4\x85 atvir\xc4\x85. 1992\xc2\xa0m. Mastrichto sutartyje buvo nutarta \xc4\xaftraukti Vakar\xc5\xb3 Europos S\xc4\x85jung\xc4\x85 (VES) \xc4\xaf Europos integracijos proces\xc4\x85. 1992\xc2\xa0m. bir\xc5\xbeelio m\xc4\x97n. VES taryba Petersberge (Vokietija) pri\xc4\x97m\xc4\x97 deklaracij\xc4\x85, kurioje buvo paskelbta, kad Vakar\xc5\xb3 Europos S\xc4\x85junga bus atsakinga u\xc5\xbe humanitarini\xc5\xb3 ir gelb\xc4\x97jimo operacij\xc5\xb3 vykdym\xc4\x85, krizi\xc5\xb3 slopinim\xc4\x85, taikos palaikymo ir \xc4\xafvedimo misijas._NEWLINE_Po ES nesekmi\xc5\xb3 numal\xc5\xa1inant Jugoslavijos konfliktus Bosnijoje ir Kosove, Pranc\xc5\xabzijos ir Jungtin\xc4\x97s Karalyst\xc4\x97s pozicijos suart\xc4\x97jo ir 1997\xc2\xa0m. Amsterdamo sutartyje buvo numatyta, kad Europos S\xc4\x85junga perima tiesiogin\xc4\x99 atsakomyb\xc4\x99 u\xc5\xbe Petersbergo u\xc5\xbeduo\xc4\x8di\xc5\xb3 vykdym\xc4\x85._NEWLINE_Nuo to laiko Europos saugumo ir gynybos politikos formavimo procesas \xc4\xafgijo greit\xc4\xaf ir buvo prad\xc4\x97tos formuoti kovin\xc4\x97s grup\xc4\x97s\xc2\xa0\xe2\x80\x93 ES karin\xc4\x97s ir civilin\xc4\x97s greitojo reagavimo paj\xc4\x97gos._NEWLINE_Be to buvo \xc4\xafsteigta BSGP institucij\xc5\xb3 sistema, kuri ap\xc4\x97m\xc4\x97 Politikos ir saugumo komitet\xc4\x85, ES Karin\xc4\xaf komitet\xc4\x85, ES Karin\xc4\xaf \xc5\xa1tab\xc4\x85 bei buvo parengta ir patvirtinta Europos saugumo strategija._NEWLINE_2002\xc2\xa0m. gruod\xc5\xbeio m\xc4\x97n. buvo pasiektas susitarimas tarp ES ir NATO, vadinamas \xe2\x80\x9eBerlynas Plius\xe2\x80\x9c, kuris suteik\xc4\x97 ES galimyb\xc4\x99 naudotis NATO paj\xc4\x97gumais neribojant ES sprendim\xc5\xb3 autonomijos ir taip i\xc5\xa1vengiant organizacij\xc5\xb3 dubliavimo ir konkurencijos._NEWLINE_2004\xc2\xa0m. buvo \xc4\xafsteigta Europos gynybos agent\xc5\xabra, kurios tikslas koordinuoti ir remti ES valstybi\xc5\xb3 pastangas pl\xc4\x97toti Europos karinius paj\xc4\x97gumus krizi\xc5\xb3 valdymo srityje._NEWLINE_Lisabonos sutartyje buvo u\xc5\xbera\xc5\xa1yta, kad \xe2\x80\x9ejei valstyb\xc4\x97 nar\xc4\x97 patiria agresij\xc4\x85 savo teritorijoje, kitos valstyb\xc4\x97s nar\xc4\x97s, vadovaudamosi Jungtini\xc5\xb3 Taut\xc5\xb3 Chartijos 51 str., yra \xc4\xafpareigotos teikti \xc5\xa1iai valstybei visokeriop\xc4\x85 \xc4\xafmanom\xc4\x85 pagalb\xc4\x85 ir param\xc4\x85.\xe2\x80\x9c \xc5\xa0i nuostata atspindi pasikeitusias ES vertybes._NEWLINE_Lisabonos sutarties pridedamame protokole atsirado nuostata apie glaudesn\xc4\xaf valstybi\xc5\xb3 nari\xc5\xb3 bendradarbiavim\xc4\x85 gynybos srityje, kuris yra vadinamas nuolatiniu strukt\xc5\xabrizuotu bendradarbiavimu. Bendradarbiaujan\xc4\x8dios valstyb\xc4\x97s nar\xc4\x97s \xc4\xafsipareigoja dar intensyviau vystyti savo gynybos paj\xc4\x97gum\xc4\x85 ir si\xc5\xb3sti kovines grupes numatytoms misijoms atlikti. Dalyvaujan\xc4\x8di\xc5\xb3 valstybi\xc5\xb3 nari\xc5\xb3 ind\xc4\x97lius reguliariai vertina Europos gynybos agent\xc5\xabra.'